
Digitális bennszülöttek a múzeumokban

Digitális bennszülöttek a múzeumokban
A dolgozatom fő célja volt felmérni a 14-18 éves korosztály általános viszonyulását a múzeumokhoz, a múzeumba járáshoz.
Külön fejezetet szenteltem a serdülő korosztály bemutatására, illetve fontosnak tartottam az úgynevezett Z generáció, azaz az információs társadalomba született első generáció bemutatását, hiszen számos olyan sajátossággal bírnak, amelyekkel a korábbi generációk nem. Egy másik fejezetben megfelelő szakirodalom alapján mutattam be a hazai múzeumpedagógia helyzetét az elmúlt évekig visszamenőleg.
A dolgozatom fő részét azonban az önálló kutatási rész jelentette. A kutatás módszerének az adatgyűjtés online kérdőíves módszerét választottam, amihez a surveymonkey programot használtam.
A mintavételezésnél az úgynevezett hólabda-mintavételezéssel dolgoztam. Ez olyan módszer, amellyel növekvő megfigyelési mintára tehetünk szert. Megkérjük a megfigyelt esemény egyik résztvevőjét, hogy ajánljon másokat, akiket megkérdezhetünk, majd ezek mindegyikét szintén megkérjük erre. Emellett szólt az is, hogy véleményem szerint a válaszadó sokkal motiváltabb a kitöltésre, ha egy ismerősének tesz ezzel szívességet.
Ugyanakkor negatívumként elmondható, hogy a mintavételezés e típusa jelentősen torzít, hiszen nem egy teljes spektrumról, hanem egy hasonlóan gondolkozó ismerősi körből kerülnek ki a válaszok (ismerősöket hasonló értékrend alapján választunk). Ennek kiküszöbölésére igyekeztem a kutatás során minél több (szám szerint 5 darab) hólabdát elindítani különböző környezetben. 2-3 napos eltéréssel indítottam útnak a hólabdákat egy vidéki kisvárosban, Budapesten és kis községben egyaránt.
A kérdőívben 8 kérdést tettem fel.
Az adatgyűjtés 2012. augusztus 3.–tól szeptember 24.-ig tartott, tehát megközelítőleg 50 napon át. Ez idő alatt 117-en töltötték ki a kérdőívet. A kérdések kitöltési aránya 8 kérdés esetében 100%-os. A 9. kérdésre 17-en, a 10. kérdésre 19-en nem adtak választ.
A dolgozat eredményei igazolták előzetes hipotéziseimet, miszerint a serdülők többsége pozitívan áll múzeumokhoz, mégsem megy el önszántából, többnyire csak kötelező iskolai program keretében. A diákok többsége hiányolja az interaktivitást, a programokat. A kutatásomat a továbbiakban folytatni szeretném interjúkkal, pilot vizsgálatokkal kiegészítve.



